**Casă nouă**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Iată-a fost la noi zidarul,

A făcut pereţi la casă.

Ai, a fost la noi zidarul,

Dar noi nu eram acasă.

Şi a fost la noi tâmplarul,

A pus geam şi uşă-aleasă.

Ai, a fost la noi tâmplarul,

Dar noi nu eram acasă.

Şi a fost la noi zugravul,

Făcu casa mai frumoasă.

Ai, a fost la noi zugravul,

Dar noi nu eram acasă.

Şi a fost la noi montorul,

Uite şi lumina-i trasă.

Ai, a fost la noi montorul,

Dar noi nu eram acasă.

Iată-n casă amiroasă

A colac, a must, gherghine…

Ai, de-acum suntem acasă,

Dar nici unul nu mai vine.